**Ορισμός τριμελούς εξεταστικής επιτροπής**

**μεταπτυχιακής διπλωματικής εργασίας**

Η μεταπτυχιακή διπλωματική εργασία εξετάζεται από τριμελή εξεταστική επιτροπή στην οποία συμμετέχει ο/η επιβλέπων/ουσα καθηγητής/ρια και η οποία ορίζεται με απόφαση της Συντονιστικής Επιτροπής του Π.Μ.Σ. Τα μέλη της Τριμελούς Εξεταστικής Επιτροπής πρέπει να έχουν την ίδια ή συναφή επιστημονική ειδικότητα με το γνωστικό αντικείμενο του Π.Μ.Σ. και σε αυτή μπορούν να συμμετέχουν μέλη Δ.Ε.Π. που ανήκουν σε άλλα Τμήματα του Α.Π.Θ.

Σε εξαιρετικές περιπτώσεις κατά τις οποίες ο/η επιβλέπων/ουσα ή μέλος της τριμελούς εξεταστικής επιτροπής εκλείψει, παραιτηθεί ή διαπιστωμένα αδυνατεί να τελέσει χρέη επιβλέποντος/ουσας, είναι δυνατή η αντικατάστασή του/της η οποία γίνεται με ειδικά αιτιολογημένη απόφαση της Συνέλευσης του Τμήματος.

Προκειμένου να οριστεί η τριμελής εξεταστική επιτροπή για την αξιολόγηση της μεταπτυχιακής διπλωματικής εργασίας ο φοιτητής/τρια προσκομίζει στη Γραμματεία του Τμήματος αίτηση ([doc](http://www.psy.auth.gr/sites/default/files/%CE%91%CE%AF%CF%84%CE%B7%CF%83%CE%B7%20%CE%9F%CF%81%CE%B9%CF%83%CE%BC%CE%BF%CF%8D%20%CE%A4%CF%81%CE%B9%CE%BC%CE%B5%CE%BB%CE%BF%CF%8D%CF%82%20%CE%95%CE%BE%CE%B5%CF%84%CE%B1%CF%83%CF%84%CE%B9%CE%BA%CE%AE%CF%82%20%CE%95%CF%80%CE%B9%CF%84%CF%81%CE%BF%CF%80%CE%AE%CF%82%20%CE%9C%CE%B5%CF%84%CE%B1%CF%80%CF%84%CF%85%CF%87%CE%B9%CE%B1%CE%BA%CE%AE%CF%82%20%CE%94%CE%B9%CF%80%CE%BB%CF%89%CE%BC%CE%B1%CF%84%CE%B9%CE%BA%CE%AE%CF%82%20%CE%95%CF%81%CE%B3%CE%B1%CF%83%CE%AF%CE%B1%CF%82.doc)) η οποία συνοδεύεται από α) τρία (3) βιβλιοδετημένα αντίγραφα και ένα (1) ηλεκτρονικό αντίγραφο της μεταπτυχιακής διπλωματικής εργασίας και β) από υπεύθυνη δήλωση του/της φοιτητή/ριας για τη μη χρήση του έργου ή απόψεων άλλων συγγραφέων πέραν των παραπεμπομένων, ούτε κατά λέξη παραθέματα πέραν των αναλόγως σημασμένων, προκειμένου να διανεμηθούν στα μέλη της Τριμελούς Εξεταστικής Επιτροπής και τη βιβλιοθήκη του Τμήματος.

Με τα τελικά αντίγραφα της εργασίας συνυποβάλλονται η εισηγητική έκθεση του/της επιβλέποντα/ουσας, καθώς και βεβαίωση με το αποτέλεσμα ελέγχου από το εκάστοτε λογισμικό ελέγχου πιθανής λογοκλοπής του Α.Π.Θ.

\*\* **Συνοδευτικό cd ή dvd:** Το CD/DVD θα πρέπει να έχει εξώφυλλο, όπως το εξώφυλλο της εργασίας σας και label (τυπωμένο ή χειρόγραφο) με τα εξής στοιχεία: Ονοματεπώνυμο συγγραφέα, Tίτλος της εργασίας, Τμήμα, μήνας και έτος κατάθεσης και να είναι τοποθετημένο σε πλαστική διάφανη θήκη.